 

**Erasmus+ prispevek**

**Delovno mesto: hotel Eurostars Thalia**

**Lokacija: Češka**

**Smer študija: Gostinstvo in turizem, 2. letnik**

**Študent: Hana Rožmanec**

Praktično izobraževanje sem opravljala na Češkem, v glavnem mestu Pragi.

Češka je država s približno 11 milijoni prebivalcev in 14 regijami, skozi katere je najlažje potovati z vlakom ali avtomobilom. Večina prebivalcev je češke, slovaške in moravske narodnosti. Uradna valuta je češka krona, ponekod pa je mogoče plačevati v evrih, redkeje pa z dolarji.

Glavno mesto Češke je Praga; mesto z bogatim zgodovinskim ozadjem. V preteklosti je bilo to glavno mesto kraljestva Bohemije. Prvi znaki naselbine segajo v 8. stoletje našega štetja. V samem mestu danes lahko najdemo ostanke gotske, romanske, renesančne in baroške arhitekture. Najbolj znameniti del mesta je Karlov most iz 14. in 15. stoletja. Most je poimenovan po kralju Karlu IV. Luksemburškem, ki je bil cesar svetega rimskega cesarstva. Na mostu se še danes nahaja okoli 30 kipov svetnikov in zavetnikov, ki so bili včasih pozlačeni. Poleg mostu so v mestu še ostale znamenitosti; grajska četrt Hradčani, ki jo je delno preuredil naš arhitekt Jože Plečnik, Prašna Brana oz. stara vrata v mesto, Stari trg z astronomsko uro iz 14. stoletja in tynsko cerkvijo, narodno gledališče, trg Vaclavske namesti,…

Po mestu se lahko prevažamo z javnim prevozom, z eno časovno omejeno karto. Ker je Praga transportno zelo razvejana, se lahko kamorkoli pripeljemo s tramvaji, podzemno železnico ali mestnimi avtobusi. Možna je tudi uporaba Bolta ali Uberja. Kar se tiče prenočitve, je cena zelo odvisna od sezone in tipa namestitve. Ne pozabimo, da bližje kot smo centru, dražja je cena namestitve. Kljub temu so cene namestitev v primerjavi z našimi približno enake ali pa včasih tudi nekoliko nižje.

Ko se sprehajate skozi mesto lahko na vsakem koraku najdete tradicionalne češke specialitete in pa seveda češko pivo, ki se prodaja po izredno nizkih cenah in je celo cenejše kot kava. Povsod lahko poizkusite češki golaž z kruhovimi cmoki, tradicionalno Svičkovo oz. goveji zrezek v omaki z smetano in brusnicami, ter seveda različne obare in juhe. V češki kuhinji prevladuje predvsem meso, torej svinjina in govedina, zato pogosto naletite tudi na svinjsko kračo, natrgano govedino, različne mesne obare,…Tudi pri sladicah lahko najdemo veliko tortic in sladkih kruhov. Ena izmed najbolj znanih sladic je trdelnik, ki pravzaprav ni tradicionalna sladica, vendar se prodaja na vsakem koraku. Pravijo, da izvira iz Madžarske, vendar jo imajo kar za svojo in jo najdete za vsakih vogalom. Obstaja veliko različnih nadevov, najbolj popularen pa je trdelnik z sladoledom in jagodami, ki se prileže v vročih poletnih dneh. Prodajajo jih tudi pozimi, v času božiča ga lahko poskusite z nutello, marmelado in smetano.

Svojo prakso sem opravljala na recepciji hotela Eurostars Thalia, ki se nahaja v centru mesta. Najtežji del prakse je bilo vsekakor sporazumevanje z gosti, še posebej s Čehi, saj niso bili najbolj dobre volje, ko so ugotovili, da na recepciji ne govorimo njihovega domačega jezika. Druga težava je bila tudi ta, da mesto dnevno obišče ogromno število različnih narodnosti in vsakemu se je potrebno prilagoditi. Tako sem se skozi prakso naučila sprejemati pritožbe, kako zadovoljiti goste in nekaj malega češkega jezika. Zdi se mi, da sem kljub temu od prakse na recepciji veliko odnesla, čeprav je tam način dela nekoliko drugačen kot pri nas in imajo v turizmu nekoliko drugačne standarde. Moje delo je obsegalo prijavo in odjavo gostov, sprejemanje in urejanje rezervacij, odgovarjanje na telefonske klice in e-maile, pomoč gostom pri prtljagi in nudenje splošnih informacij o mestu samem.

V svojem prostem času sem se veliko družila s ostalimi študenti, ki so bili tukaj prav tako na praksi in postali smo res dobri prijatelji. Skupaj smo obiskali živalski vrt, hodili na sprehode, igrali karte, hodili žurat. Obiskali smo tudi nekaj nočnih klubov, kljub temu da nočno življenje v Pragi ni tako barvito. Eden izmed znanih klubov je Duplex, ki se nahaja zraven Karlovega mostu in ima 5 nadstropij, drugi pa je Fuchs, ki je sicer manjši, ampak je znan tudi po tem, stoji na nekakšnem manjšem otočku in ima veliko zabav na prostem.

 

Slika 1. Druženje s prijatelji Slika 2. Tradicionalna Svičkova